|  |
| --- |
| **Πως γράφουμε μία σύντομη προπτυχιακή εργασία 5-6 σελίδων (κριτικό κείμενο/δοκίμιο) στις λογοτεχνικές (ή γραμματολογικές) και πολιτισμικές σπουδές.**   1. Εστιάζουμε σε ένα θέμα ή ερώτημα. Αυτό είναι πιο εύκολο αν το θέμα σας δοθεί από τη διδάσκουσα, ενώ απαιτείται μία μικρή έρευνα και διάβασμα για να επιλέξετε ανάμεσα σε πολλά διαθέσιμα ερωτήματα ή για να διατυπώσετε ένα ερώτημα μόνοι σας. Καλό είναι το θέμα να ταυτίζεται με ένα ερώτημα ή να είναι δυνατόν να αναδιατυπωθεί ως ερώτημα, έτσι ώστε η έρευνα που θα κάνετε στις πηγές να κατευθύνεται από την προσπάθεια να απαντηθεί το ερώτημα.   Από την αρχή ακόμα της εργασίας, από τη διατύπωση του θέματος, θα αντιμετωπίσετε την ορολογία και το είδος της γλώσσας που προσιδιάζει στο αντικείμενό σας: πολιτισμικές και λογοτεχνικές σπουδές, σπουδές φύλου, θεωρία λογοτεχνίας. Είναι βασικό πριν ακόμα αρχίσετε την εργασία να έχετε καταλάβει τις βασικές έννοιες, τη θεωρία και την ορολογία που χρησιμοποιούνται στο συγκεκριμένο γνωστικό αντικείμενο και για αυτόν τον λόγο η εργασία θα πρέπει να αρχίσει να εκπονείται μετά από έναν αριθμό μαθημάτων. Βέβαια, θα μπορούσατε να κάνετε μία προφορική παρουσίαση μιας πρώτης μορφής της εργασίας στην τάξη, μία παρουσίαση των ερωτημάτων και του προβληματισμού σας, οπότε η συζήτηση θα σας βοηθήσει να ξεκαθαρίσετε απορίες και να καταλάβετε τον τρόπο με τον οποίο **θα αναπτύξετε μία ενδιαφέρουσα και πειστική επιχειρηματολογία**.  Μπορείτε να συγκρίνετε περισσότερα από δύο λογοτεχνικά κείμενα ή να χρησιμοποιήσετε περισσότερα από ένα θεωρητικά/κριτικά κείμενα. Είναι όμως βασικό να ορίσετε το πεδίο του θέματός σας έτσι ώστε να είναι κατάλληλο για μία εργασία της έκτασης που έχετε αποφασίσει. Ένα υπερβολικά γενικό θέμα που θα σας κάνει να χαθείτε στη βιβλιογραφία ίσως είναι κατάλληλο για βιβλίο ή μεταπτυχιακή εργασία αλλά όχι για μία προπτυχιακή εργασία 5-6 σελίδων. Για παράδειγμα, ένας τίτλος όπως «Η συσχέτιση εθνικής ταυτότητας και αρρενωπότητας στο έργο της Πηνελόπης Δέλτα» δημιουργεί υπερβολικά ευρύ πεδίο. Αντίθετα το «Η αναπαράσταση του αγοριού στον *Τρελλαντώνη* της Πηνελόπης Δέλτα» είναι περισσότερο κατάλληλο για μικρότερη εργασία που είναι το ζητούμενο για το δικό μας μάθημα. Αν για κάποιο θέμα δεν υπάρχει υλικό ή το υλικό είναι ελάχιστο, το θέμα σας ίσως είναι υπερβολικά περιορισμένο και περιοριστικό.  Το ζητούμενο είναι να έχεται τον έλεγχο της δουλειάς σας και του χρόνου σας, δηλαδή να μπορείτε να πάρετε αποφάσεις βασισμένες στο υλικό του μαθήματος, και να έχετε μία ελαστικότητα στο γράψιμό σας. Ίσως αρχίσετε μία επιχειρηματολογία που στην πορεία να πρέπει να την τροποποιήσετε και να την εκλεπτύνετε.   1. **2. Αν σας δοθεί ένα θέμα εργασίας, αυτό θα εμπεριέχει λέξεις κλειδιά που θα πρέπει να εντοπίσετε και να βεβαιωθείτε ότι τις καταλαβαίνετε. (Αυτό ισχύει και για τις ερωτήσεις των εξετάσεων.)** Λέξεις ή φράσεις κλειδιά μπορεί να είναι «κριτική ανάγνωση», «η διάπλαση του ποιητικού υποκειμένου», «αντιθετικά δίπολα», «φύλο» και πολλές άλλες. Μην ξεχνάτε ότι στη θεωρία και την κριτική λογοτεχνίας χρησιμοποιούνται λέξεις ως όροι με τρόπο διαφορετικό από ό,τι στην καθημερινή ομιλία. Για παράδειγμα η λέξη «λόγος» αποτελεί αντικείμενο θεωρητικών επεξεργασιών και διαμάχης. 2. **Οι περισσότερες εργασίες αποτελούνται από τρία μέρη, την εισαγωγή, το κυρίως μέρος του κειμένου και το συμπέρασμα. Ισως όμως να επιλέξετε το κυρίως μέρος της εργασίας σας να είναι χωρισμένο σε υποενότητες.**   Κάθε ενότητα της εργασίας στοχεύει να πετύχει συγκεκριμένες ρητορικές λειτουργίες, έτσι ώστε να είναι πειστική για τον αναγνώστη.  **Η εισαγωγή θέτει** το πρόβλημα ή αναλύει το ερώτημα το οποίο η υπόλοιπη εργασία θα εξετάσει με λεπτομέρεια. Για παράδειγμα αν γράφετε μία εργασία με τίτλο «Η καταλληλότητα της φεμινιστικής κριτικής ως προσέγγιση για την ποίηση του Μπωντλαίρ» (που είναι δυνατό να αναδιατυπωθεί ως ερώτημα «Είναι κατάλληλη η φεμινιστική κριτική για την ανάγνωση του Μπωντλαίρ;») θα πρέπει στην εισαγωγή να εμπεριέχονται οι βασικές θέσεις της φεμινιστικής κριτικής για τον λογοτεχνικό κανόνα, τον τρόπο με τον οποίο αυτή διαφοροποιείται από την παραδοσιακή προσέγγιση και επίσης να εξηγήσετε γιατί έχετε επιλέξει το παράδειγμα του Μπωντλαίρ: επειδή είναι απολύτως καταξιωμένος ως σπουδαίος συγγραφέας και εκπρόσωπος του ευρωπαϊκού λογοτεχνικού κανόνα, ή άλλο.  Το κυρίως μέρος θα αποτελείται από μία κριτική ανάλυση του ποιητικού κειμένου η οποία θα χρησιμοποιεί ως εργαλείο τη θεωρητική συζήτηση για τη σχέση φεμινισμού και λογοτεχνίας. Θα πρέπει η επιχειρηματολογία να είναι δική σας, αλλά η χρήση θεωρητικών και κριτικών κειμένων (άρθρα, κλπ.) θα αναβαθμίσει και θα ανεβάσει το επίπεδο της συζήτησης. Οι απόψεις άλλων για το θέμα θα πρέπει να είναι ενσωματωμένες στη ροή του δικού σας λόγου και της δικής σας επιχειρηματολογίας. Ιδανικά θα πρέπει να χρησιμοποιήσετε ένα-δύο θεωρητικά ή κριτικά κείμενα (άρθρα, κεφάλαια βιβλίων), και όχι απλώς τις σημειώσεις του μαθήματος. Μερικές φορές είναι βοηθητικό να διαφωνεί κανείς με τους κριτικούς που χρησιμοποιεί γιατί η διαφωνία κάνει τη συζήτηση πιο ενδιαφέρουσα. Αν στον τίτλο της εργασίας υπάρχει η λέξη «συζήτηση» ο αναγνώστης θα περιμένει να παρουσιαστούν διαφορετικές απόψεις πάνω στο θέμα.  Η επιχειρηματολογία θα πρέπει να αναπτύσσεται σταδιακά και κλιμακωτά, σε **παραγράφους** που να συνδέονται νοηματικά μεταξύ τους.  Ίσως να θέλετε η εργασία σας να παρουσιάσει απόψεις άλλων που διαφωνούν μεταξύ τους, ή διαφορετικά κείμενα που τα βάζετε εσείς να «συζητήσουν» μεταξύ τους, οπότε θα αντιπαραθέσετε τις απόψεις, θα τις συγκρίνετε και τέλος θα τοποθετηθείτε εσείς προσωπικά πάνω στη συζήτηση που θα έχετε παρουσιάσει και σχολιάσει.  **Το συμπέρασμα** της επιχειρηματολογίας θα πρέπει τελικά να απαντάει στο ερώτημα του τίτλου της εργασίας, αλλά δεν θα περιέχει καινούργιο υλικό ή ιδέες. Και να μην ξεχνάτε ότι το ερώτημα θα πρέπει να είναι αληθινό: αρχίζετε το διάβασμα και το γράψιμο χωρίς να έχετε προαποφασίσει, για παράδειγμα, αν «είναι κατάλληλη η φεμινιστική κριτική για την ανάγνωση του Μπωντλαίρ» και η απάντηση στο ερώτημα θα προκύψει μέσα από τη διαδικασία της εκπόνησης της εργασίας.   1. **Το ύφος του γραψίματος** πρέπει να είναι κατάλληλο για πανεπιστημιακή εργασία: απλό, με σωστή χρήση της ορολογίας, όχι λογοτεχνίζον. 2. **Μπείτε στη θέση του αναγνώστη της εργασίας σας:**   Ο λόγος είναι καθαρός και σαφής; Υπάρχει ανάπτυξη επιχειρήματος; Υπάρχει δομή στην εργασία; Η εισαγωγή μας εξηγεί καθαρά «πού πάει» η εργασία; Υπάρχουν στοιχεία που φανερώνουν τη μελέτη που έχει προηγηθεί του γραψίματος; Υπάρχουν ασάφειες;  *Ένας άλλος τύπος εργασίας που είναι εξαιρετικά χρήσιμος είναι η κριτική παρουσίαση μιας επιστημονικής εργασίας.*  *Σε αυτήν την περίπτωση μελετάτε ένα άρθρο ή κεφάλαιο βιβλίο και εξηγείτε τους στόχους και την επιχειρηματολογία του. Βοηθάει να αρχίσετε την εργασία σας με μία σύνοψη και κατόπιν εστιάζετε στα βασικότερα σημεία. Ιδανικά θα πρέπει να κρίνετε το κείμενο, να έχετε άποψη για το πόσο αποτελεσματικό, πειστικό ή χρήσιμο είναι.*  **Παραπομπές:** **Πάντοτε αναφέρετε τις πηγές από τις οποίες αντλείτε πληροφορίες και γνώσεις. Ποτέ δεν αντιγράφετε από άλλα κείμενα ή από το δίκτυο. Η αντιγραφή είνα παράπτωμα και ονομάζεται «λογοκλοπή».**  Με δικά σας λόγια μεταφέρετε τις θέσεις άλλων ως εξής: Όπως υποστηρίζει/έχει δείξει η Βιρτζίνια Γουλφ, η γυναίκα συχνά λειτουργεί ως ο «καθρέφτης» του άντρα (Γουλφ, «Ενα δικό της δωμάτιο», σελ. 56).  Άλλος τρόπος: Πολλοί δέχονται τη θέση της Γουλφ ότι η γυναίκα λειτουργεί ως ο «καθρέφτης» του άντρα (Γουλφ, «Ενα δικό της δωμάτιο», σελ. 56) αλλά στην παρούσα εργασία θα υποστηριχτεί μία άλλη άποψη.  Αν ενσωματώνετε στο δικό σας κείμενο **παράθεμα** από κείμενο άλλου, το βάζετε σε **εισαγωγικά «...».** Για παράδειγμα: Ο Ντρόυζεν είναι ο δημιουργός της έννοιας «Hellenismus» που χαρακτηρίζει αυτή την περίοδο με γνώρισμα τον κοσμοπολίτικο πολιτισμό που προκύπτει από **«**τη μείξη της ανατολικής με τη δυτική ζωή**»** (Κανφόρα, σ. 21).  Τα παραθέματα καλό είναι να μην ξεπερνούν τις τέσσερις σειρές.  Υπάρχουν διάφοροι κανόνες για τους τρόπους εισαγωγής των παραπομπών, αλλά αυτό που έχει σημασία δεν είναι ο τρόπος που θα επιλέξετε αλλά το να μην ξεχνάτε να παραπέμπετε. Ένας πρακτικός τρόπος είναι οι σύντομες παραπομπές σε συγγραφέα και σελίδα του άρθρου/βιβλίου μέσα σε παρένθεση μέσα στο κείμενο της εργασίας, και ένας κατάλογος με τα πλήρη στοιχεία των κειμένων στα οποία παραπέμψατε στο τέλος της εργασίας. |